Takfai tima Som Muro i Yeso si humkyel,
si mbas shak ɗamam ima si masi hu ima si koftii.
Unai Yeso nyus,
“Yehukan ka wa si ɓwai ɓa ka lafos.”
Yis lak mai,
ɓurti ɗufal hyang ima si yes ta muhumkyeli si shas wis ti myan i cwai ti cwa.
Unai si rang ta kwang i ham si wis ta kyel ima ɗeng mata kwa.
Shak ta andi,
ɗufal hyang ima si ɗingus sin mulangya,
si shangus,
si rang ti titalal i sisai ta ashwaha,
si tongus muru ta kyel ima si wa ta.
Ti muɗorkyel i Yeso ta kwang i hami,
ɗing suɓut i ɗufal hyang ta kyeli,
ɗing shum asussi ɓurti si te fota tutwai ima si yus kaciwa' maɗingsus.
Unai fur kofsus ti ɗamam hyang.
Nasi myan mai,
ango ti mas,
som koltifai asussi si wa kyel Yeso,
si nyus,
“Kyel mai a ya,
mwashi ango ti mas.
Ti' hun ɗufal mii ya,
si lang na ashwaha ima si na nggas mii,
si juwil cwa si cu.”
Unai Yeso matusi ni,
“Hun fa hu yus ɗamanin si cu.”
Si nyus,
“Ni ti amiya?
Aɗeng ima ma wa cwai ti ɗufal mii,
a cef i ro i wil,
ɗak cu tus!”
Yeso nyus,
“A folok awen hu mati ya?
Ɓu hu ɗingi.”
Myan ima si wa si ɗingi,
si nyus,
“A folok hara hu gushe apil.”
Yeso lak som koltifai ames ɓa si kin ɗufali si te amunan si falan hai ti gikak-gikak.
Andi si te amunan abet,
shini ndik andek (100),
shini hure hara (50).
Zan folok hara hu gushe apili,
ɗing kyel ta fit,
palang DeeƁwe.
Unai nggyal foloki,
fa som koltifai amesi,
si kaar ɗufali.
Andi hwak kaar shak ɗufali gushei.
Ɗufal si cu si kaf shak asussi.
Som i koltifai ames si har ruruk i foloki hu gushei ima kati,
kol cet hure mulang apil.
A arya nggal hara si cu foloki.